Birthe Skaarup (DF), 2003-12-04:
At abortere er som regel en ulykkelig hændelse for et forældrepar, men med de nye muligheder, videnskaben har skabt, for forbedret behandling af for tidligt fødte børn, hvor børn overlever, på trods af at de er født før udgangen af 28. svangerskabsuge, kan det, som det er anført i lovforslaget, være af stor psykologisk betydning for et forældrepar, som mister et for tidligt født barn, at dette betragtes som en fødsel frem for en abort.
Dansk Folkeparti har stor forståelse for forældrenes behov for, at omverdenen kan forstå og acceptere deres tab og den sorg og belastning, som en tidlig fødsel kan udløse, når et par får et dødfødt barn eller barnet dør umiddelbart efter fødslen.
Det er af stor betydning for et par, at de nærmeste pårørende, men også arbejdsgivere og sundhedspersonale kan håndtere situationen, og at hændelsesforløbet opfattes som en fødsel og ikke som en abort. Det bliver nævnt i forslaget, at bl.a. ultralydskanning har gjort, at forældrene opfatter fosteret som et barn på et tidligere tidspunkt end førhen, og det kan man levende sætte sig ind i.
Lovforslaget, vi behandler, lægger som tidligere anført af andre ordførere op til en grænse mellem abort og dødfødsel, hvor et barn efter 22. svangerskabsuge, uden at det har vist livstegn, må anses som et dødfødt barn, og hvor et foster født før 22. svangerskabsuge, ikke vil være at anse som et dødfødt barn, men som en spontan abort, medens børn, som efter fødslen viser livstegn, som hidtil vil blive anset som levendefødte uanset tidspunktet for fødslen.
Såfremt lovforslaget vedtages, medfører det også nogle konsekvenser i forhold til udstedelse af dødsattester, men der flyttes også nogle grænser for tildeling af en række sociale ydelser og rettigheder til at afholde barselorlov med dagpenge både for moderen og for faderen.
Det har andre også været inde på. Også det, at et dødfødt barn kan begraves eller bisættes, når der er udfærdiget en attest fra en jordemoder eller en læge, og at det kan indføres i kirkebøgerne, er af stor betydning for forældre, der har mistet et barn.
Der bliver også med forslaget her en lettere sagsgang for forældre med hensyn til at få mandens faderskab fastslået og registreret umiddelbart efter fødslen.
Nu bliver der skabt en ligestilling mellem gifte og ugifte forældre ved en fælles erklæring, såfremt de ønsker, at manden skal registreres som far.
Det er alt sammen tiltag, som vi i Dansk Folkeparti synes er meget rimelige.
Jeg vil lige koncentrere mig lidt om høringssvarene, for det er helt klart, som hr. Jann Sjursen også var inde på, at ikke alle er absolut enige i, at lovgivningen bør ændres, og der er da som sagt også nogle indsigelser.
Landsforeningen til støtte ved Spædbarnsdød mener, at grænsen er sat fiktivt, og at forholdene har ændret sig, siden rapporten »Spontan abort eller fødsel« blev afgivet i 1996.
Den Almindelige Danske Lægeforening mener, at grænsen mellem abort og dødfødsel bør være 24. svangerskabsuge på baggrund af, at læger kan komme ud for at udføre provokeret abort så sent som i 23. svangerskabsuge, samtidig med at spontane aborter i samme svangerskabsuge betragtes som dødfødsler.
Der rejser sig nogle spørgsmål vedrørende de her høringssvar, synes jeg, og det skal vi lige have lejlighed til under udvalgsbehandlingen at spørge nærmere ind til.
Det er klart, at ikke alle kan være enige i sådan en lovgivning.
Der vil også blive lidt omkring obduktioner, når
de praktiserende læger skal skrive dødsattester.
Jeg vil godt spørge ministeren om økonomien i det her - det bliver også rejst i nogle af høringssvarene: Jeg kan godt se, at der er merudgifter for 1,7 mio. kr., men har man indregnet de her ting også?
Vi mener i Dansk Folkeparti, at man har fundet en afbalanceret holdning i lovforslaget i forhold til de mennesker, som i fremtiden vil blive berørt af problemerne og sorgen ved at få et dødfødt barn eller et barn, som dør umiddelbart efter fødslen.
Vi synes, vi er nået et skridt videre.
Det har været diskuteret i flere år, det vidner rapporten fra 1996 også om,
og jeg synes som sagt, at vi med det her lovforslag vil få en rigtig god lov på det her område, men lad os lige spørge ind til de ting, som bliver rejst af de høringsberettigede.